وكالات تدار فمدينة إربد الأردنية حفل خطوبة ل2 وليدات صغار مهنا و محمد واحد فعمرو 10 سنين ولاخور 11 العام وهادشي اللي نوض الصداع وصدم بزاف ديال الناس اللي سمعو بهاد الهبال وخلا عدد من الأردنيين كيطالبو بمتابعة واليديهم ومعاقبتهم بلا تردد بسباب انتهاكهم لحرمة الطفولة و جريمة سوء معاملتهم لوليداتهم. وكاينة تقارير إعلامية أخرى كتهضر على أن القضية فيها عرس وحفل زواج ديال قاصرين وماشي غير خطوبة اللي حتى هي كارثة وتدارت حفلة كبيرة وحضرو ليها بزاف من المتواطئين مع هاد الويل وخا هادشي نكروه أطراف من فاملية هاد الوليدت الضحايا. وهضرات سكاي نيوز عربية مع الأب ديال هاد 2 ولاد وقال بكل وقاحة وغباء بللي هذا غير حفل خطوبة والزواج ماغديش يكون حتى يوصلو ل18 لعام السن القانوني فالبلاد. وزاد قال هاد المريض بللي تدارت هاد الخطبة باش ينفد الوعد ديالو لجد هاد الوليدات اللي هو يمشي يخطب ليهم مللي يوصلو ل10 سنين. فمواقع التواصل الاجتماعي فالأردن هاد الجريمة فحق الطفولة ووليدات أبرياء كعات بزاف ديال الناس وطالبو من المسؤولين باش يجرو واليدين هاد الدراري للقضاء خصوصا الأب ديالهم اللي كيبان داير فيها السي سيد بحال الكثير من الأشخاص اللي فهاد المجتمعات الذكورية الغارقة تخلف وأمراض اجتماعية جارينها معاهم عبر سنوات.